O‘ZBEKISTON RESPUBLIKASI PREZIDENTINING NAMANGAN VILOYATIDA BO‘LGAN VAQTDAGI TOPShIRIQLARINI AMALGA OShIRIShGA DOIR TADBIRLAR REJASINI TASDIQLASh TO‘G‘RISIDA

Ijtimoiy infratuzilmani yanada yaxshilash, sanoat salohiyatini, birinchi navbatda, kichik biznes va xususiy tadbirkorlik subyektlarini har tomonlama qo‘llab-quvvatlash hisobiga rivojlantirish, shu asosda Namangan viloyati aholisi uchun munosib shart-sharoitlar yaratish va turmush darajasini oshirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining 2011-yil 30-sentabrda Namangan viloyatida bo‘lgan vaqtdagi topshiriqlarini amalga oshirishga doir Tadbirlar rejasi (keyingi o‘rinlarda Tadbirlar rejasi deb ataladi) ilovaga muvofiq tasdiqlansin.
 2. O‘zbekiston Respublikasi Iqtisodiyot vazirligi, Moliya vazirligi, Namangan viloyati hokimligi manfaatdor vazirliklar, idoralar va xo‘jalik birlashmalari bilan birgalikda:
 tasdiqlangan Tadbirlar rejasining o‘z vaqtida va sifatli bajarilishini tashkil etsinlar;
 Tadbirlar rejasini amalga oshirishni moliyalashtirish manbalari va hajmlarini aniqlasinlar;
 Tadbirlar rejasining bajarilishi yuzasidan doimiy monitoring o‘rnatsinlar hamda muammoli masalalarni har oyda ko‘rib chiqsinlar, ularni hal etish yuzasidan zarur tezkor va amaliy chora-tadbirlar ko‘rsinlar.
 3. Namangan viloyati hokimligi (Yusupov):
 bir hafta muddatda ushbu qarorni bajarish yuzasidan tegishli qaror qabul qilsin, unda bajarish muddatlari va bajarish uchun mas’ullarni ko‘rsatgan holda qarorni bajarishning kalendar jadvalini tasdiqlashni nazarda tutsin;
 har oyda tadbirlarning bajarilishi muhokamasini tashkil etsin, O‘zbekiston Respublikasi Vazirlar Mahkamasiga tegishli axborot taqdim etsin.
 4. Belgilab qo‘yilsinki, tegishli vazirliklar, davlat qo‘mitalari va idoralar hamda Namangan viloyati hokimligi rahbarlari Tadbirlar rejasining bajarilishi yuzasidan shaxsan javob beradilar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.